钦定古今图书集成/明伦汇编/官常典/第487卷 > 贺娄子干
## 钦定古今图书集成/明伦汇编/官常典/第487卷 > 贺娄子干

按《隋书》本传，“子干，字万寿，本代人也。随魏氏南迁，世
居关右。祖道成，魏侍中、太子太傅。父景贤，右卫大将
军。子干少以骁武知名，周武帝时，释褐司水上士，称
为强济。累迁小司水。以勤劳封思安县子，俄授使持
节、仪同大将军。大象初，领军器监。寻除秦州刺史，进
爵为伯。及尉迥作乱，子干与宇文司录从韦孝宽讨”
之。遇贼围怀州，子干与宇文述等击破之。高祖大悦，
手书曰：“逆贼尉迥，敢遣蚁众，作寇怀州，公受命诛讨，
应机荡涤。闻以嗟赞，不易可言。丈夫富贵之秋，正在
今日，善建功名，以副朝望也。”其后每战先登。及破邺
城，与崔弘度逐迥至楼上。进位上开府，封武川县公，
邑三千户，以思安县伯别封。子皎。开皇元年，进爵钜
鹿郡公。其年，吐谷浑寇凉州，子干以行军总管从上
柱国元谐击之，功最，优诏褒美。高祖虑边塞未安，即
令子干镇凉州。明年，突厥寇兰州，子干率众拒之。至
可洛峐山，与贼相遇，贼众甚盛。子干阻川为营，贼军
不得水数日，人马甚敝，纵击，大破之。于是册授子干
为上大将军，曰：“於戏！敬听朕命。唯尔器量闲明，志情
彊果，任经武将，勤绩有闻。往岁凶丑未宁，屡惊疆场，
拓土静乱，殊有厥劳。是用崇兹赏典，加此车服。往钦
哉！祗承荣册，可不慎欤。”征授营新都副监，寻拜工部
尚书。其年，突厥复犯塞，以行军总管从窦荣定击之。
子干别路破贼，斩首千馀级。高祖嘉之，遣通事舍人
曹威赍优诏劳勉之。子干请入朝，诏令驰驿入见。吐
谷浑复寇边，西北多被其害，命子干讨之。驰驿至河
西，发五州兵入掠其国，杀男女万馀口，二旬而还。高
祖以陇西频被寇掠，甚患之。彼俗不设村坞，敕子干
勒民为堡，营田积谷，以备不虞。子干上书曰：“比者凶
寇侵扰，荡灭之期，匪朝伊夕，伏愿圣虑，勿以为怀。”今
臣在此，观机而作，不得准诏行事。且陇西河右，土旷
民稀，边境未宁，不可广为田种。比见屯田之所，获少
费多，虚役人功，卒逢践暴。屯田疏远者，请皆废省。但
陇右之民，以畜牧为事，若更屯聚，弥不获安，只可严
谨斥𠋫，岂容集人聚畜？请要路之所，加其防守，但使
镇戍连接，烽𠋫相望，民虽“散居，必谓无虑。”高祖从之。
俄而卤寇岷、洮二州，子干勒兵赴之，贼闻而遁去。高

请降，并献羊马。诏以子干为行军总管，出西北道应
接之。还，拜云州总管，以突厥所献马百匹、羊千口赐
之。乃下《书》曰：“自公守北门，风尘不警，突厥所献，还以
赐公。”母忧去职，朝廷以榆关重镇，非子干不可。寻起
视事。十四年，以病卒官，时年六十。高祖伤惜者久之，
赙缣千匹，米麦千斛。赠怀、魏等四州刺史，谥曰怀。子
善柱嗣。